奉和御製玉清昭應宫玉皇大殿告成
作者：夏竦
朝代：宋

paragraphs: 三聖重熙鴻業茂，百靈申錫寶符彰。
寅恭清凈函無象，顧諟高明順秉陽。
法馭省巡修廢墜，真宫經始報祺祥。
棟升文杏觚稜峻，殿啟真琳玉瑱方。
九帳盛儀陳宴衎，六莖清奏助歡康。
開軒瑞氣凝空碧，駐蹕晴輝艷赭黄。
珠樹移陰從帝圃，霓旌分影自仙鄉。
宸游悦豫同襄野，睿藻昭回邁柏梁。
黎庶縱觀爭嘆詠，侍臣嘉頌極游揚。
靈休錫羡淳風振，永播聲名浹四荒。